La festivitat de la Puríssima dona pas als dies grans
15 de juliol de 2024

L'Eliana ha tancat el segon cap de setmana de les Festes Majors 2024 amb un ambient propi d'aquest punt de trobada social, que continua reafirmant la identitat col·lectiva com a elianers i elianeres.

Des del dilluns passat, la localitat ha celebrat diversos actes de caràcter cultural i festiu com la gran nit coral, amb les actuacions dels cors de la Unió Musical de l'Eliana, el Cor de l'Eliana i l'Escola Coral; la vesprada de Contacontes o el XIX Sopar de la Solidaritat, seguit de la tradicional nit d'espectacles d'artistes locals.

Durant la setmana també han tingut lloc els diversos concerts de l'UME: la JazzUME Big Band, l'Orquestra de Guitarres i la Simfònica; així com la Jove Fest, que va incloure una paella gegant i un tribut a Estopa.

Ja divendres, la Penya del Coet Bufat va organitzar la Cordà Infantil, on les i els més menuts van llançar prop de 1.200 coets. La nit va tancar amb l'espectacle The Talent i la revetla a càrrec de l'orquestra 'La Pato'.

Dissabte va arrancar amb el trasllat de la imatge de la Puríssima a casa de la festera major a l'encreuament dels carrers Molí i Marqués de Càceres, on va passar la nit vetlada per devots i devotes; la gran nit de revetla amb l'orquestra Eufòria i la gran Cordà, amb centenars de coets penjats de la corda plena seguida de la coetà on es van llançar més de 22.000 coets que contenien més de 400 quilos de pólvora, en una de les tradicions pirotècniques més antigues del municipi.

Ja diumenge, va tindre lloc la festivitat de la Puríssima, el conegut com a 'Dia de les Xiques', encapçalada per Carmen Compte, amb la tradicional missa, cercavila i la mascletà a càrrec de la pirotècnia Valenciana. La programació de la vesprada es va veure avançada per la celebració de la final de l'Eurocopa, fet que no va impedir la processó general, que va partir amb els balls tradicionals del Gegant i la Geganta de La Llauradora i va recórrer, juntament amb representants de les Falles i de l'Associació Andalusa, els carrers del centre de la localitat; seguida del llançament de focs artificials i el nomenament de les festeres i festera major del 2025: Candela Diana Gascó. L'orquestra Scream va ser el súmmum d'aquest segon cap de setmana festiu en la localitat.

Els actes continuaran hui, amb la vespra i l'acte central del trasllat la imatge de la Mare de Déu del Carme, la passejada de coets i el sarau valencià. Al caient de la mitjanit es llançarà el castell de focs artificials, un acte recuperat per a la festa per la Clavaria de la Mare de Déu del Carme, i llançat per la pirotècnia Valenciana; i la nit de revetla serà a càrrec de l'orquestra Invictus.

Les celebracions arribaran al seu màxim cim el dimarts 16 i dimecres 17 amb els dies grans de les festivitats en honor a la Mare de Déu del Carme i al Crist del Consol.